ХъыбарыфIхэр илъэсыщIэм нэхъыбэну
Псалъэм и къарур нэсу зыхэзыщIэ, хъыбар пэж цIыхубэм я деж нэзыхьэс IэщIагъэлIхэм ящыщщ газетхэр, журналхэр, тхылъхэр къыдэзыгъэкIхэри. Ди газетымкIэ щыгъуазэ фызэрытщIащи, Къэбэрдей-Балъкъэрым и журналистхэм Урысей печатым и махуэм къаIущIащ республикэ унафэщIхэр икIи я лэжьыгъэм хуэфащэ гулъыти къыхуащIащ.
Псалъэр хуиту къыщыбгъэсэбэп ди зэманым дунейм къыщекIуэкIыу хъуар шэрыуэу къигъэлъэгъуэныр арагъэнщ журналистым и япэ къалэныр. Абы и Iуэху еплъыкIэщIэр хилъхьэжмэ, и IэщIагъэм зэфIэкI щегъуэт. Ахэр къыхагъэщырт зэIущIэм къыщыпсэлъа псоми.
Зи махуэр зыгъэлъапIэхэм ехъуэхъуащ КъБР-м и Парламентым ЩэнхабзэмкIэ, граждан жылагъуэ институтхэм зегъэужьынымрэ хъыбарегъащIэ IэнатIэхэмкIэ и комитетым и унафэщI Пащты Борис. Абы къыхигъэщащ журналистикэр зи IэщIагъэхэм я гуащIэр зэрыиныр икIи дэтхэнэми пщIэ зэрахуищIыр. «Дызэрыт лъэхъэнэр мытынш дыдэми, фи псалъэр зэрывгъэIум куэдкIэ елъытащ жылагъуэ гъащIэр ди цIыхубэм мамыру ирахьэкIыныр. Псалъэ гуапэр нэхъыбэху, ар фIым я фIыжым телэжьэнущ, зэгурыIуэ щыIэнущ», — жиIащ Пащтым.
— Ди ныбжьэгъу лъапIэхэ! КъБР-м узыншагъэр хъумэнымкIэ и IэнатIэхэм я лэжьакIуэхэм къабгъэдэкIыу си гуапэу сынывохъуэхъу фи Iуэху бгъэдыхьэкIэм зэпымыууэ хэвгъахъуэу, узыншагъэ фиIэу цIыхубэм фахуэлэжьэну, — захуигъэзащ къызэхуэсахэм КъБР-м узыншагъэр хъумэнымкIэ и министр Шэт Ирмэ. — Ди гъусэу фэ къалэн мытынш фогъэзащIэ. ЩIэныгъэр псоми я щIэдзапIэщи, цIыхубэр зыхуэныкъуэ хъыбарыщIэкIэ, Iуэху еплъыкIэкIэ, сэбэп яхуэхъу куэдкIэ фадогуашэ. Абы и лъэныкъуэкIэ фIыщIэ фхуэфащэщ.
КъБР-м щэнхабзэмкIэ и министр Къумахуэ Мухьэдини ехъуэхъуащ хъыбарегъащIэ IэнатIэхэм я лэжьакIуэхэм. Абы къыхигъэщащ журналистхэм цIыхубэмрэ властымрэ зэрызэпащIэр, я гупсысэр зыр адрейм деж зэрынахьэсыфыр, республикэр ефIэкIуэн папщIэ апхуэдэ Iуэху бгъэдыхьэкIэм мыхьэнэшхуэ зэриIэр. Я лэжьыгъэм зэфIэкI яIэу бгъэдэт зыбжанэм Къумахуэ Мухьэдин щIыхь тхылъхэр яритащ, ди гуапэ зэрыхъунщи, абыхэм ящыщщ «Адыгэ псалъэм» щэнхабзэмкIэ и къудамэм и унафэщI ЩхьэщэмыщI Изэ. «Адыгэ псалъэм» жэуап зыхь и секретарь Гъурыжь Мадинэ КъБР-м СтатистикэмкIэ и къэрал комитетым и ЩIыхь тхылъ къыхуагъэфэщащ. КъБР-м мэкъумэш хозяйствэмкIэ и министерствэм и ЩIыхь тхылъыр иратащ «Адыгэ псалъэм» экономикэмрэ къуажэ IуэхухэмкIэ и къудамэм и унафэщI, иджыблагъэ зи илъэс 60-р зыгъэлъэпIа Хьэжыкъарэ Алик, КъБР-м и Журналистхэм я зэгухьэныгъэм и щIыхь тхылъхэр иратащ Жыласэ Маритэрэ (газетым егъэджэныгъэмрэ щIэныгъэмкIэ и къудамэм и унафэщIщ) ТекIужь Заретэрэ (корреспондентщ).
КъБР-м промышленностымрэ сатумкIэ и министр Гуэбэшы Залымджэрий къыхигъэщащ печатым щылажьэ дэтхэнэми и IэнатIэр зэрыгугъур, псом хуэмыдэу къэралым и социальнэ Iуэхухэр зэтеубла хъунымкIэ, политикэр къэгъэлъэгъуэнымкIэ жэуаплыныгъэшхуэ я пщэ къызэрыдэхуэр. ЕхъулIэныгъэрэ унагъуэ насыпрэ щымыщIэну министрыр ехъуэхъуащ IэщIагъэлIхэм.
ИлъэсыщIэр хъыбарыфIрэ цIыхум ялэжьынкIэ бей хъуну зэрагуапэр къыхагъэщащ зэхуэсым кърихьэлIа дэтхэнэми. Къэбэрдей-Балъкъэрым и къулыкъущIэхэм Урысейм и Печатым и махуэм псори зэхэту лэжьакIуэ 70-м нэблагъэ ягъэпэжащ. КъБР-м Печатымрэ цIыхубэ коммуникацэхэмкIэ и къэрал комитетым и унафэщI Къэзанш Людмилэ жиIащ республикэм къыщыхъу сыт хуэдэ Iуэхуми къыдэкIыгъуэхэр жыджэру зэрыхэтынур. «Ар дэ ди лэжьыгъэщ, ди гъащIэщ икIи сыт хуэдэу къэкIуэну зэманым зимыхъуэжми, Печатыр и лэжьыгъэм хуэпэжынущ».
БАГЪЭТЫР Луизэ.
Сурэтхэр Къарей Элинэ трихащ.
